钦定古今图书集成/理学汇编/学行典/第267卷 > 张愈
## 钦定古今图书集成/理学汇编/学行典/第267卷 > 张愈

按《宋史隐逸传》：“张愈，字少愚，益州郫人，其先自河东
徙。愈隽伟有大志，游学四方，屡举不第。宝元初，上书
言边事，请使契丹，令外国相攻，以完中国之势，其论
甚壮。用使者荐，除试秘书省校书郎，愿以授父显忠
而隐于家。文彦博治蜀，为置青城山白云谿、杜光庭
故居以处之。丁内艰，盐酪不入口，再期，植所持柳杖于墓，忽生枝叶，后合抱，六召不应。喜奕棋，乐山水，遇
有兴，虽数千里辄尽室往。遂浮湘沅，观浙江，升罗浮，
入九疑，买石载鹤以归。杜门著书，未就卒。妻蒲氏，名
芝，贤而有文，为之诔曰：“高视往古，哲士实殷。施及秦
汉，馀烈氛氲。挺生英杰，卓尔逸群。孰谓今世，亦有其
人。”其人伊何？白云隐君尝曰：“丈夫趋世不偶，仕非其
志，禄不可苟。营营末途，非吾所守。吾生有涯，少实多
艰。穷亦自固，困亦不颠。不贵人爵，知命乐天。脱簪散
发，眠云听泉。有峰千仞，有溪数曲。广成遗趾。吴兴高
躅，疏石通迳。依林架屋。麋鹿同群，昼游夜息。岭月破
云，秋霖洒竹。清意何穷，真心自得。放言遗虑，何荣何
辱。孟春感疾，闭户不”出。岂期遂往，英标永隔。抒词哽
噎，挥涕汍澜。人谁无死，惜乎材贤。已矣吾人！呜呼哀
哉！

按《四川总志》：“愈字少愚，一字淑才，本晋人，徙蜀居郫。
诚明而性通，幼与凡儿异，笃嗜圣经，不读百家言，好
《汉书》。既冠，适四方，与时之豪俊游，日相薰炙，业遂大
成。文宗退之，诗工子美，才豪气逸，武功苏舜卿以诗
豪当时，一见推服。仁宗朝，西敌入边，上书陈攻取十
策。宝元初，除校书郎，愿以授友而还，隐青城山之白”
云溪，凡六辞召命，文潞公有诗云：“欲作外臣谁是友，
白云猿鹤在岩扉。”任易宗诗：“懒随六品上丹阙，高卧
一峰藏白云。”所著诗文若干卷。妻蒲氏，亦探儒学，文
章精丽，有声于时。愈在青城山，常自为诗，遍题壁上。
临风对月，翛然有高视一世之意。嘉山水，不辞千里
而往。比卒，蒲氏为文以悼之，辞最工，蜀士夫多传之。
右丞何圣从铭其墓曰：“昔庄子之才，子云珍之，谓其
久幽而不改其操。今少愚亦隐于蜀，不苟利欲，不求
闻达。在庄之后，千有馀岁，其风凛然，可以与之相追
矣。”